PMIndiaData/PMIndiaSum huggingface dataset:
ବାମପନ୍ଥୀ ଉଗ୍ରବାଦୀ ପ୍ରଭାବିତ ଅଞ୍ଚଳଗୁଡିକରେ ୨ଜି ମୋବାଇଲ ସେବାକୁ ୪ଜିକୁ ଉନ୍ନୀତ କରିବାକୁ କ୍ୟାବିନେଟ୍‌ର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କ୍ୟାବିନେଟ ବୈଠକରେ ସାର୍ବଜନୀନ ସେବା ଦାୟିତ୍ୱ ପାଣ୍ଠି (ୟୁନିଭର୍ସାଲ ସର୍ଭିସ ଓବ୍ଲିଗେସନ ଫଣ୍ଡ ବା ୟୁଏସ୍‌ଓଏଫ୍‌) ପ୍ରକଳ୍ପକୁ ଅନୁମୋଦନ କରାଯାଇଛି । ତଦନୁସାରେ ଦେଶରେ ବାମପନ୍ଥୀ ଉଗ୍ରବାଦୀ ପ୍ରଭାବିତ ଅଞ୍ଚଳଗୁଡିକରେ ଥିବା ୨ଜି ମୋବାଇଲ ସେବାକୁ ୪ଜିକୁ ଉନ୍ନୀତ କରାଯିବ । ବିଶେଷତଃ ଏସବୁ ଅଞ୍ଚଳର ନିରାପତ୍ତା ଦୃଷ୍ଟିରୁ ଗୁରୁତ୍ୱପୂର୍ଣ୍ଣ ସ୍ଥାନରେ ଥିବା ୨ଜି ମୋବାଇଲ ସାଇଟ୍‌ଗୁଡିକୁ ୪ଜିରେ ପରିଣତ କରାଯିବ । ପ୍ରଥମ ପର୍ଯ୍ୟାୟରେ ଏସବୁ ଉଗ୍ରବାଦୀ ପ୍ରଭାବିତ ଅଞ୍ଚଳରେ ଥିବା ୨୩୪,୩ ଟି ୨ଜି ମୋବାଇଲ ସାଇଟକୁ ୪ଜିରେ ପରିଣତ କରାଯିବ ଏବଂ ଏଥିପାଇଁ ଆନୁମାନିକ ୧୮୮୪.୫୯ କୋଟି ଟଙ୍କା ଖର୍ଚ୍ଚ ହେବ । ଏହି ଖର୍ଚ୍ଚ ମଧ୍ୟରେ ଟିକସ ଓ ଉପକର ଅନ୍ତର୍ଭୁକ୍ତ ନୁହେଁ । ଯେଉଁ ମୋବାଇଲ ସାଇଟଗୁଡିକ ୨ଜିରୁ ୪ଜିକୁ ଉନ୍ନୀତ ହେବ ତାହାର ରକ୍ଷଣାବେକ୍ଷଣ ଓ ପରିଚାଳନା ସମ୍ପୃକ୍ତ ସଂସ୍ଥାକୁ ପାଂଚବର୍ଷ ଯାଏ କରିବାକୁ ପଡିବ । ତେବେ ଏହି ପାଂଚବର୍ଷର ରକ୍ଷଣାବେକ୍ଷଣ ପରେ ସମ୍ପୃକ୍ତ ସାଇଟ୍‌ଗୁଡିକର ପରିଚାଳନା ଓ ଦେଖାଶୁଣା କାମ ବିଏସ୍‌ଏନ୍‌ଏଲ ନିଜ ଖର୍ଚ୍ଚରେ କରିବ । ତେବେ ଏସବୁ ମୋବାଇଲ ସାଇଟଗୁଡିକ ବିଏସ୍‌ଏନ୍‌ଏଲ ସମ୍ପତ୍ତି ହୋଇଥିବାରୁ ଏହାର ଆଧୁନିକୀକରଣ ଓ ଉନ୍ନତୀକରଣ କାମ ବିଏସ୍‌ଏନ୍‌ଏଲ୍‌କୁ ଦେବାକୁ ନିଷ୍ପତ୍ତି ଗ୍ରହଣ କରାଯାଇଛି । ବାମପନ୍ଥୀ ଉଗ୍ରବାଦୀ ପ୍ରଭାବିତ ଅଞ୍ଚଳରେ ଏବେ ଯେଉଁ ୨ଜି ମୋବାଇଲ ସେବା ଚାଲିଛି ଏହାର ରକ୍ଷଣାବେକ୍ଷଣ ଓ ପରିଚାଳନା ନିମନ୍ତେ ବିଏସଏନ୍‌ଏଲକୁ ଅର୍ଥ ଯୋଗାଇ ଦେବାକୁ କ୍ୟାବିନେଟ୍ ବୈଠକରେ ନିଷ୍ପତ୍ତି ନିଆଯାଇଛି । ଏଥିପାଇଁ ୫ବର୍ଷର ଚୁକ୍ତିବଦ୍ଧ ସମୟସୀମା ବାହାରେ ବିଏସ୍‌ଏନ୍‌ଏଲ ଏହି ସାଇଟ୍‌ଗୁଡିକର ରକ୍ଷଣାବେକ୍ଷଣ ଓ ପରିଚାଳନା କରିପାରିବ । ଏଥିପାଇଁ ୫୪୧.୮୦କୋଟି ଟଙ୍କା ଖର୍ଚ୍ଚ ହେବ । କ୍ୟାବିନେଟ ଅନୁମୋଦନର ତାରିଖଠାରୁ ୧୨ମାସ କିମ୍ବା ୪ଜି ସାଇଟ୍ କାର୍ଯ୍ୟକ୍ଷମ ହେବା ପର୍ଯ୍ୟନ୍ତ -ଯେଉଁଟି ଆଗ ତାହାକୁ କାର୍ଯ୍ୟକାଳ ବୃଦ୍ଧି ସମୟ ଭାବେ ଗ୍ରହଣ କରାଯିବ । ଏ ସମ୍ମାନଜନକ ପ୍ରକଳ୍ପ ପାଇଁ ସରକାର ବିଏସ୍‌ଏନ୍‌ଏଲ୍‌କୁ ବାଛିବାର କାରଣ ହେଲା ୪ଜିରେ ଦେଶୀ କାରିଗରି ଜ୍ଞାନକୌଶଳ ଓ ସାମଗ୍ରୀର ଉପଯୋଗ କରାଯିବ । ଏହା ଫଳରେ ଟେଲିକମ୍ କ୍ଷେତ୍ର ଆତ୍ମନିର୍ଭର ହୋଇପାରିବ ଏବଂ ଘରୋଇ ବଜାର ଆବଶ୍ୟକତା ପୂରଣ ହେବ । ଆଧୁନିକୀକରଣ କାର୍ଯ୍ୟରେ ଦେଶୀ ୪ଜି ଉତ୍ପାଦ ଓ ଉପକରଣ ବ୍ୟବହାର କରାଯିବ । ଏହି ଉନ୍ନୟନ ଓ ପରିବର୍ତ୍ତନ ପ୍ରକ୍ରିୟା ଫଳରେ ଉଗ୍ରବାଦୀ ପ୍ରଭାବିତ ଅଞ୍ଚଳରେ ଇଣ୍ଟରନେଟ ଓ ଡାଟା ସେବାରେ ଉନ୍ନତି ଆସିବ । ଏହା ଫଳରେ ସେ ଅଞ୍ଚଳରେ ମୁତୟନ ହେଉଥିବା ନିରାପତା କର୍ମଚାରୀଙ୍କ ଯୋଗାଯୋଗ ଆବଶ୍ୟକତା ପୂରଣ ହେବ । ଏହାଛଡା ଗ୍ରାମାଞ୍ଚଳକୁ ଉନ୍ନତ ମୋବାଇଲ ଓ ଇଣ୍ଟରନେଟ୍ ସେବା ଯୋଗାଇ ଇ-ପ୍ରଶାସନକୁ ସୁଦୃଢ କରିବାକୁ ସରକାର ଯେଉଁ ଉଦ୍ୟମ କରୁଛନ୍ତି ତାହା ମଧ୍ୟ ଏହି ପ୍ରକ୍ରିୟା ଦ୍ୱାରା ଅନେକାଂଶରେ ପୂରଣ ହେବ । ୪ଜି ସେବା ଏହି ସବୁ ଅଞ୍ଚଳରେ ବ୍ୟାଙ୍କ, ଟେଲିମେଡିସିନ, ଟେଲି ଶିକ୍ଷା ଓ ଟେଲି ଯୋଗାଯୋଗ କ୍ଷେତ୍ରରେ ବିଶେଷ ସହାୟକ ହୋଇପାରିବ ।
ବ୍ରିଟେନର ପ୍ରଧାନମନ୍ତ୍ରୀ ମାନ୍ୟବର ବୋରିସ୍ ଜନସନଙ୍କ ସହ ପ୍ରଧାନମନ୍ତ୍ରୀ ଟେଲିଫୋନରେ କଥା ହୋଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବ୍ରିଟେନର ପ୍ରଧାନମନ୍ତ୍ରୀ ମାନ୍ୟବର ବୋରିସ୍ ଜନସନଙ୍କ ସହ ଟେଲିଫୋନରେ କଥା ହୋଇଛନ୍ତି । ଦୁଇ ନେତା ଚଳିତ ବର୍ଷ ଆରମ୍ଭରେ ସେମାନଙ୍କର ଭର୍ଚୁଆଲ୍ ଶିଖର ସମ୍ମିଳନୀ ପରଠାରୁ ଦ୍ୱିପାକ୍ଷିକ ସମ୍ପର୍କର ଅଗ୍ରଗତିର ସମୀକ୍ଷା କରିଥିଲେ ଏବଂ ସେହି ଭର୍ଚୁଆଲ ଶିଖର ସମ୍ମିଳନୀରେ ଗ୍ରହଣ କରାଯାଇଥିବା ରୋଡମ୍ୟାପ୍ ୨୦୩୦ ଅଧୀନରେ ଗ୍ରହଣ କରାଯାଇଥିବା ପଦକ୍ଷେପ ଉପରେ ସନ୍ତୋଷ ବ୍ୟକ୍ତ କରିଥିଲେ । ବର୍ଦ୍ଧିତ ବାଣିଜ୍ୟ ସହଯୋଗ ଅଗ୍ରଗତିର ସମୀକ୍ଷା କରି ଉଭୟ ଦେଶ ମଧ୍ୟରେ ବାଣିଜ୍ୟ ଏବଂ ପୁଞ୍ଜି ବିନିଯୋଗର ଦ୍ରୁତ ବୃଦ୍ଧି ହେବାର ସମ୍ଭାବନା ଉପରେ ସହମତ ହୋଇଥିଲେ । ୨୦୨୧ ନଭେମ୍ବର ପ୍ରାରମ୍ଭରେ ଗ୍ଲାସଗୋଠାରେ ହେବାକୁ ଥିବା ୟୁଏନ୍‍ଏଫ୍‍ସିସିସି ସିଓପି–୨୬ ବୈଠକ ପରିପ୍ରେକ୍ଷୀରେ ଜଳବାୟୁ ପରିବର୍ତ୍ତନ ସହ ଜଡିତ ପ୍ରସଙ୍ଗ ଉପରେ ନେତାମାନେ ବ୍ୟାପକ ଆଲୋଚନା କରିଥିଲେ । ଅକ୍ଷୟ ଶକ୍ତି ବିସ୍ତାର ଏବଂ ନିକଟରେ ଘୋଷଣା କରାଯାଇଥିବା ଜାତୀୟ ହାଇଡ୍ରୋଜେନ ମିଶନର ଉଚ୍ଚାଭିଳାସୀ ଲକ୍ଷ୍ୟ ପାଇଁ ପ୍ରଧାନମନ୍ତ୍ରୀ ଜଳବାୟୁ ପରିବର୍ତ୍ତନ କ୍ଷେତ୍ରରେ କାର୍ଯ୍ୟ ଲାଗି ଭାରତର ପ୍ରତିବଦ୍ଧତା ଜଣାଇଛନ୍ତି । ନେତାମାନେ ଆଞ୍ଚଳିକ ବିକାଶ, ବିଶେଷ କରି ଆଫଗାନିସ୍ତାନର ପରିସ୍ଥିତି ଉପରେ ମଧ୍ୟ ମତ ବିନିମୟ କରିଥିଲେ । ଏହି ପରିପ୍ରେକ୍ଷୀରେ, ସେମାନେ ଉଗ୍ରବାଦ ଏବଂ ଆତଙ୍କବାଦ, ତଥା ମାନବ ଅଧିକାର ତଥା ମହିଳା ଏବଂ ସଂଖ୍ୟାଲଘୁ ସମ୍ପ୍ରଦାୟର ଅଧିକାର ଉପରେ ଏକ ସାଧାରଣ ଆନ୍ତର୍ଜାତୀୟ ଦୃଷ୍ଟିକୋଣର ଆବଶ୍ୟକତା ଉପରେ ସହମତ ହୋଇଥିଲେ ।
ଟୀକାକରଣ ଅଭିଯାନରେ ଜଡିତ ପ୍ରତ୍ୟେକଙ୍କୁ ପ୍ରଧାନମନ୍ତ୍ରୀ ପ୍ରଶଂସା କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶ୍ୱର ସବୁଠାରୁ ବଡ ଟୀକାକରଣ ଅଭିଯାନରେ ସାମିଲ ପ୍ରତ୍ୟେକ ହିତାଧିକାରୀଙ୍କୁ ପ୍ରଶଂସା କରିଛନ୍ତି । କେନ୍ଦ୍ର ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରୀ ଡଃ. ମନସୁଖ ମାଣ୍ଡଭ୍ୟଙ୍କ ଏକ ଟୁଇଟକୁ ଉଦ୍ଧୃତ କରି ପ୍ରଧାନମନ୍ତ୍ରୀ ଟୁଇଟ କରିଛନ୍ତି: “ଆମର ନାଗରିକମାନଙ୍କ ଟୀକାକରଣ ନିଶ୍ଚିତ କରିବାକୁ ପ୍ରତ୍ୟେକ ହିତାଧିକାରୀଙ୍କ ଦ୍ୱାରା କରାଯାଇଥିବା ସ୍ମରଣୀୟ ପ୍ରୟାସର ଏହା କେବଳ ଗୋଟିଏ ଉଦାହରଣ । ଭାରତର ଟୀକାକରଣ ଅଭିଯାନକୁ ସଫଳ କରୁଥିବା ପ୍ରତ୍ୟେକ ବ୍ୟକ୍ତିଙ୍କୁ ପ୍ରଣାମ ।”
ରାଷ୍ଟ୍ରପତି କୋବିନ୍ଦଙ୍କ ବକ୍ତବ୍ୟ ଜାତୀୟ ପ୍ରଗତି ପ୍ରତି ତାଙ୍କ ଆବେଗକୁ ଦର୍ଶାଉଛି: ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ, ଦାୟିତ୍ୱରୁ ଅବ୍ୟାହତି ନେବା ପୂର୍ବ ସନ୍ଧ୍ୟାରେ ରାଷ୍ଟ୍ରପତି ଶ୍ରୀ ରାମନାଥ କୋବିନ୍ଦ ଜାତି ଉଦ୍ଦେଶ୍ୟରେ ଦେଇଥିବା ଭାଷଣରେ ଦେଶର ରାଷ୍ଟ୍ରପତି ଭାବେ ସେ କରିଥିବା ସେବାର ଭାବନା ପ୍ରତିଫଳିତ ହେଉଛି । ପ୍ରଧାନମନ୍ତ୍ରୀଙ୍କ ଏକ ଟ୍ୱିଟରେ କହିଛନ୍ତି; “ରାଷ୍ଟ୍ରପତି କୋବିନ୍ଦଙ୍କ ପ୍ରେରଣାଦାୟୀ ଅଭିଭାଷଣ । ତାଙ୍କ ବକ୍ତବ୍ୟରେ ଜାତୀୟ ପ୍ରଗତି ପ୍ରତି ଆବେଗ ଓ ଦେଶର ରାଷ୍ଟ୍ରପତି ଭାବେ ସେ କରିଥିବା ସେବାର ଭାବନା ପ୍ରତିଫଳିତ ହେଉଛି ।”
ମଣିପୁର ସଂଗାଇ ମହୋତ୍ସବରେ ପ୍ରଧାନମନ୍ତ୍ରୀଙ୍କ ଭିଡ଼ିଓ ବାର୍ତ୍ତାର ମୂଳପାଠ

ବହୁତ ଖୁସି । ସଂଗାଇ ମହୋତ୍ସବର ସଫଳ ଆୟୋଜନ ପାଇଁ ମଣିପୁରର ସମସ୍ତ ଲୋକମାନଙ୍କୁ ଅନେକ ଅନେକ ଶୁଭକାମନା । କରୋନା ଯୋଗୁ ଚଳିତ ଥର ଦୁଇବର୍ଷ ପରେ ସଂଗାଇ ମହୋତ୍ସବର ଆୟୋଜନ ହୋଇଛି । ମୋତେ ଖୁସି ଲାଗୁଛି ଯେ, ଏହି ଆୟୋଜନ ପୂର୍ବାପେକ୍ଷା ମଧ୍ୟ ଅଧିକ ସୁନ୍ଦର ଭାବରେ ଦେଖିବାକୁ ମିଳୁଛି । ଏହା ମଣିପୁରର ଲୋକମାନଙ୍କର ଯୋଗ ଏବଂ ପ୍ରଦର୍ଶନକୁ ଦର୍ଶାଉଛି । ବିଶେଷ ଭାବରେ, ମଣିପୁର ସରକାର ଯେଉଁଭଳି ଭାବରେ ଏକ ବ୍ୟାପକ ଦୃଷ୍ଟିକୋଣ ସହିତ ଏହାର ଆୟୋଜନ କରିଛନ୍ତି, ତାହା ପ୍ରକୃତରେ ଗ୍ରହଣୀୟ ଅଟେ । ମୁଁ ମୁଖ୍ୟମନ୍ତ୍ରୀ ଏନ ବିରେନ ସିଂହ ଜୀ ଏବଂ ପୁରା ସରକାରଙ୍କୁ ଏଥିପାଇଁ କୃତଜ୍ଞତା ଜଣାଉଛି । ସାଥୀମାନେ, ମଣିପୁର ଏତେ ପ୍ରାକୃତିକ ସୌନ୍ଦର୍ଯ୍ୟ, ସାଂସ୍କୃତିକ ସମୃଦ୍ଧି ଏବଂ ବିବିଧତାପୂର୍ଣ୍ଣ ରାଜ୍ୟ ଅଟେ ଯେ ଯେକୌଣସି ଲୋକ ଏଠାକୁ ଥରେ ନିହାତି ଆସିବାକୁ ଚାହିଁବ । ଯେମିତି ଭିନ୍ନ ଭିନ୍ନ ମୋତିଗୁଡ଼ିକୁ ଗୋଟିଏ ସୂତାରେ ଗୋଟିଏ ସୁନ୍ଦର ମାଳା ତିଆରି କରାଯାଏ, ମଣିପୁର ମଧ୍ୟ ସେଭଳି ହିଁ ଅଟେ । ଆଜି ଅମୃତ କାଳରେ ଦେଶ ‘ଏକ ଭାରତ, ଶ୍ରେଷ୍ଠ ଭାରତ’ର ଭାବନା ସହିତ ଆଗକୁ ବଢୁଛି । ଏମିତି ଭାବରେ ‘ଗୋଟିଏ ଜାତିର ପର୍ବ’ର ଥିମ ଉପରେ ସଂଗାଇ ମହୋତ୍ସବର ସଫଳ ଆୟୋଜନ ଭବିଷ୍ୟତ ପାଇଁ ଆମକୁ ଆହୁରି ଶକ୍ତି ଦେବ, ନୂତନ ପ୍ରେରଣା ଦେବ । ଏମିତି ଭାବରେ ସଂଗାଇ, ମଣିପୁରର ରାଜ୍ୟ ଏନିମଲ ଅଟେ, ତା’ ସହିତ ଭାରତର ଆସ୍ଥା ଏବଂ ମାନ୍ୟତାରେ ମଧ୍ୟ ଏହାର ବିଶେଷ ସ୍ଥାନ ରହିଛି । ଏଥିପାଇଁ ସଂଗାଇ ମହୋତ୍ସବ ଭାରତର ଜୈବିକ ବିବିଧତାକୁ ପାଳନ କରିବାର ଏକ ଉତ୍ତମ ମହୋତ୍ସବ ମଧ୍ୟ ଅଟେ । ଏହା ପ୍ରକୃତି ସହିତ ଭାରତର ସାଂସ୍କୃତିକ ଏବଂ ଆଧ୍ୟାତ୍ମିକ ସମ୍ବନ୍ଧକୁ ମଧ୍ୟ ପାଳନ କରିଥାଏ । ଏବଂ ତା’ ସହିତ ଏହି ମହୋତ୍ସବ ସ୍ଥାୟୀ ଜୀବନଶୈଳୀ ପାଇଁ ଜରୁରୀ ସାମାଜିକ ସମ୍ବେଦନାର ପ୍ରେରଣା ମଧ୍ୟ ଦେଇଥାଏ । ଯେତେବେଳେ ଆମେ ପ୍ରକୃତିକୁ, ଜୀବ-ଜନ୍ତୁମାନଙ୍କୁ ଏବଂ ଗଛ-ଲତାଙ୍କୁ ମଧ୍ୟ ଆମର ପର୍ବପର୍ବାଣି ଏବଂ ହର୍ସୋଲାସର ଅଂଶ କରିଥାଉ, ସେତେବେଳେ ସହାସ୍ୱିତ ବା ପାଖରେ ଥିବା ଆମର ଜୀବନରେ ସହଜ ଅଂଶ ହୋଇ ଯାଇଥାଏ । ଭାଇ ଓ ଭଉଣୀମାନେ ମୋତେ କୁହାଯାଇଛି ଯେ ‘ଗୋଟିଏ ଜାତିର ପର୍ବ’ର ଭାବନାକୁ ବିସ୍ତାର କରିବାକୁ ଯାଇ ଚଳିତ ଥର ସଂଗାଇ ମହୋତ୍ସବ କେବଳ ରାଜଧାନୀ ନୁହେଁ ବରଂ ସମଗ୍ର ରାଜ୍ୟରେ ଆୟୋଜିତ ହେଲା । ନାଗାଲାଣ୍ଡ ସୀମାରୁ ମିଅଁମାର ସୀମା ପର୍ଯ୍ୟନ୍ତ, ପାଖାପାଖି ୧୪ଟି ସ୍ଥାନରେ ଏହି ପର୍ବର ଭିନ୍ନ ଭିନ୍ନ ରଙ୍ଗରେ ଦେଖିବାକୁ ମିଳୁଛି । ଏହା ଏକ ବହୁତ ପ୍ରଶଂସନୀୟ କାର୍ଯ୍ୟ ଥିଲା । ଯେତେବେଳେ ଆମେ ଏମିତି ଆୟୋଜନଗୁଡ଼ିକୁ ଅଧିକରୁ ଅଧିକ ଲୋକମାନଙ୍କ ସହିତ ଯୋଡ଼ିଥାଉ ସେତେବେଳେ ଏହାର ସମ୍ପୂର୍ଣ୍ଣ ସମ୍ଭାବନା ଆଗକୁ ଆସିଥାଏ । ସାଥିମାନେ, ଆମ ଦେଶରେ ପର୍ବପର୍ବାଣୀ, ଉତ୍ସବ ଏବଂ ମେଳା ବହୁ ପୁରାତନ, ପରମ୍ପରା ଅଟେ । ଏହା ମାଧ୍ୟମରେ ଆମର ସଂସ୍କୃତ ସମୃଦ୍ଧି ହୋଇଥାଏ, ଏହା ସହିତ ସ୍ଥାନୀୟ ଅର୍ଥନୀତିକୁ ମଧ୍ୟ ବହୁତ ଶକ୍ତି ମିଳିଥାଏ । ସଂଗାଇ ମହୋତ୍ସବ ଭଳି ଆୟୋଜନ, ନିବେଶକମାନଙ୍କୁ, ଉଦ୍ୟୋଗୀମାନଙ୍କୁ ମଧ୍ୟ ଆକର୍ଷିତ କରିଥାଏ । ମୋତେ ପୂର୍ଣ୍ଣ ବିଶ୍ୱାସ ଅଛି, ଏହି ମହୋତ୍ସବ ଭବିଷ୍ୟତରେ ମଧ୍ୟ ଏମିତି ଖୁସି ଏବଂ ରାଜ୍ୟର ବିକାଶର ଏକ ସଶକ୍ତ ମାଧ୍ୟମ ହେବ । ଏହି ଭାବନା ସହିତ, ଆପଣ ସମସ୍ତଙ୍କୁ ବହୁତ ବହୁତ ଧନ୍ୟବାଦ ।
ଗୁଜୁରାଟରେ ମାଉମିଆ ଧାମ ବିକାଶ ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ ସମୟରେ ପ୍ରଧାନମନ୍ତ୍ରୀ ସମ୍ବୋଧନ କରିଛନ୍ତି

ପ୍ରଧାମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭିଡିଓ କନଫରେନ୍ସିଂ ଜରିଆରେ ଗୁଜୁରାଟର ଉମିଆ ମାତା ଧାମ ମନ୍ଦିର ଏବଂ ମନ୍ଦିର ପରିସରରେ ଜଡିତ ଥିବା ମାଉମିଆ ଧାମ ବିକାଶ ପ୍ରକଳ୍ପର ମୂଳଦୁଆ ପକାଇବା ଅବସରରେ ସମ୍ବୋଧିତ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ ଏହି ପ୍ରକଳ୍ପ 'ସବକାପ୍ରୟାସ' ଧାରଣାର ଏକ ପ୍ରକୃଷ୍ଟ ଉଦାହରଣ କାରଣ ଏହି ଶୁଭ ପ୍ରକଳ୍ପ ସମସ୍ତଙ୍କ ଉଦ୍ୟମରେ ପୂରଣ ହେବ । ସେ ଗୁରୁତ୍ୱାରୋପ କରିଛନ୍ତି ଯେ ଭକ୍ତମାନେ ଆଧ୍ୟାତ୍ମିକ ଉଦ୍ଦେଶ୍ୟର ଭାବନା ସହିତ ସାମାଜିକ ସେବାର ଉଦ୍ଦେଶ୍ୟ ପାଇଁ ଏହି ପବିତ୍ର କାର୍ଯ୍ୟରେ ଅଂଶଗ୍ରହଣ କରିବା ଉଚିତ୍‍ କାରଣ ଲୋକଙ୍କ ସେବା ହେଉଛି ସବୁଠାରୁ ବଡ ପୂଜା । ସଂଗଠନର ସମସ୍ତ ଦିଗରେ ଦକ୍ଷତା ବିକାଶର ଉପାଦାନ ଅନ୍ତର୍ଭୁକ୍ତ କରିବାକୁ ପ୍ରଧାନମନ୍ତ୍ରୀ ଉପସ୍ଥିତ ସମାବେଶକୁ କହିଥିଲେ । ଆମର ପୁରାତନ କାଳରେ, ପରିବାର ସ୍ଥାପନା ପାଇଁ ଏଭଳି ବ୍ୟବସ୍ଥା ହେଉଥିଲା ଯାହା ପରବର୍ତ୍ତୀ ପୀଢି ପାଇଁ ଏହି କୌଶଳ ଉତ୍ତରାଧିକାରୀ ସୂତ୍ରରେ ମିଳୁଥିଲା । ବର୍ତ୍ତମାନ ସାମାଜିକ ବ୍ୟବସ୍ଥା ବହୁତ ବଦଳିଛି, ତେଣୁ ଏଥି ପାଇଁ ଆମକୁ ନୂଆ କୌଶଳ ସ୍ଥାପନ ଆବଶ୍ୟକ ପଡିବ ବୋଲି ସେ କହିଛନ୍ତି । ବେଟିବଚାଓ ବେଟିପଢାଓ ଅଭିଯାନ ସମୟରେ ଶ୍ରୀ ମୋଦୀ ଉନ୍‍ଝା ଗସ୍ତକୁ ମନେ ପକାଇଥିଲେ । ସେହି ଗସ୍ତ ସମୟରେ ସେ ଜୋର ଦେଇଥିଲେ ଯେ କନ୍ୟା ଜନ୍ମ ହାରରେ ହ୍ରାସ ପରିଲକ୍ଷିତ ହେଉଛି ଯାହା ଏକ କଳଙ୍କ । ଆହ୍ୱାନକୁ ଗ୍ରହଣ କରିଥିବାରୁ ସେ ଲୋକମାନଙ୍କୁ ଧନ୍ୟବାଦ ଜଣାଇଲେ ଏବଂ ଧିରେ ଧିରେ ଏକ ପରିସ୍ଥିତି ଉପୁଜିଲା ଯେଉଁଠାରେ ଝିଅମାନଙ୍କ ସଂଖ୍ୟା ପୁଅମାନଙ୍କ ସହିତ ସମାନ ହୋଇଗଲା । ସେହିଭଳି, ସେ ମାଉମିଆଙ୍କ ଆଶୀର୍ବାଦ ଏବଂ ଏହି ଅଞ୍ଚଳର ଜଳ ପରିସ୍ଥିତିର ମୁକାବିଲା କରିବାରେ ଭକ୍ତଙ୍କ ଅଂଶଗ୍ରହଣକୁ ମନେ ପକାଇଥିଲେ । ବୁନ୍ଦା ଜଳସେଚନ ପ୍ରଣାଳୀକୁ ବହୁଳ ଭାବରେ ଗ୍ରହଣ କରିଥିବାରୁ ସେ ସେମାନଙ୍କୁ ଧନ୍ୟବାଦ ଦେଇଥିଲେ । ପ୍ରଧାନମନ୍ତ୍ରୀ କହିଛନ୍ତି ଯଦି ମାଉମିଆ ହେଉଛନ୍ତି ଆଧ୍ୟାତ୍ମିକ ମାର୍ଗଦର୍ଶକ, ତେବେ ଆମର ଭୂମି ହେଉଛି ଆମର ଜୀବନ । ଏହି ଅଞ୍ଚଳରେ ମୃତ୍ତିକା ସ୍ୱାସ୍ଥ୍ୟ କାର୍ଡ ଗ୍ରହଣକୁ ନେଇ ସେ ସନ୍ତୋଷ ବ୍ୟକ୍ତ କରିଛନ୍ତି । ସେ ଉତ୍ତର ଗୁଜୁରାଟ ଅଞ୍ଚଳରେ ଜୈବିକ ଚାଷକୁ ଆପଣେଇବାକୁ ଲୋକଙ୍କୁ କହିଥିଲେ । ଜୈବିକ ଚାଷକୁ ଜିରୋ ବଜେଟ୍ ଫାର୍ମିଙ୍ଗ୍ ମଧ୍ୟ କୁହାଯାଇପାରେ । ଠିକ ଅଛି, ଯଦି ତୁମେ ମୋର ଅନୁରୋଧକୁ ଉପଯୁକ୍ତ ମନେ କରୁନାହଁ, ମୁଁ ଏକ ବିକଳ୍ପ ପରାମର୍ଶ ଦେବି । ଯଦି ତୁମର ଦୁଇ ଏକର ଚାଷ ଜମି ଅଛି, ତେବେ ଅତି କମରେ ଏକ ଏକର ଜମିରେ ଜୈବିକ ଚାଷ କରିବାକୁ ଚେଷ୍ଟା କର ଏବଂ ବାକି ଏକ ଏକର ଜମିରେ ପୂର୍ବପରି ଚାଷ କର । ଦ୍ୱିତୀୟ ବର୍ଷ ପାଇଁ ସମାନ ଚେଷ୍ଟା କରନ୍ତୁ । ଯଦି ଆପଣ ଏହାକୁ ଲାଭଦାୟକ ମନେ କରନ୍ତି, ତେବେ ଆପଣ ପୁରା ୨ ଏକର ଜମିରେ ଜୈବିକ ଚାଷକୁ ଯାଇପାରିବେ । ଏହା ଖର୍ଚ୍ଚ କମ୍‍ କରିବ ଏବଂ ଏହାଦ୍ୱାରା ଆମ ଜମିର ନବୀକରଣ ହେବ ବୋଲି ସେ ଅନୁରୋଧ କରିଛନ୍ତି । ୧୬ ଡିସେମ୍ବରରେ ଜୈବିକ କୃଷି କାର୍ଯ୍ୟକ୍ରମରେ ଅଂଶଗ୍ରହଣ କରିବାକୁ ସେ ସେମାନଙ୍କୁ ନିମନ୍ତ୍ରଣ କରିଥିଲେ । ନୂତନ ଫସଲ ପ୍ରଣାଳୀ ଏବଂ ଫସଲ ଗ୍ରହଣ କରିବାକୁ ସେ ସେମାନଙ୍କୁ ଅନୁରୋଧ କରିଥିଲେ ।
ସର୍ଦ୍ଦାର ପଟେଲଙ୍କ ଜୟନ୍ତୀରେ ପ୍ରଣାମ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସର୍ଦ୍ଦାର ବଲ୍ଲଭଭାଇ ପଟେଲଙ୍କ ଜୟନ୍ତୀ ପାଳନ ଅବସରରେ ତାଙ୍କ ଅମ୍ଳାନ ସ୍ମୃତି ପ୍ରତି ଗଭୀର ଶ୍ରଦ୍ଧାଞ୍ଜଳି ଜଣାଇଛନ୍ତି । “ସର୍ଦ୍ଦାର ପଟେଲଙ୍କ ଜୟନ୍ତୀରେ ଆମେ ପ୍ରଣାମ ଜଣାଉଛୁ । ଭାରତକୁ ତାଙ୍କ ଐତିହାସିକ ଅବଦାନ ଓ ଅବିସ୍ମରଣୀୟ ସେବା କେବେ ହେଲେ ଭୁଲିହେବ ନାହିଁ ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆୟକର ଲୋକପାଳ ସଂସ୍ଥା ଓ ପରୋକ୍ଷ ଟିକସ ଲୋକପାଳ ସଂସ୍ଥା ଉଚ୍ଛେଦ ପ୍ରସ୍ତାବକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଆୟକର ଲୋକପାଳ ସଂସ୍ଥା ଏବଂ ପରୋକ୍ଷ ଟିକସ ଲୋକପାଳ ସଂସ୍ଥାର ଉଚ୍ଛେଦ ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ଏହି ମଞ୍ଜୁରି ଲୋକମାନଙ୍କ ଦ୍ୱାରା ଅଭିଯୋଗ ଦୂର କରିବାର ବିକଳ୍ପ ବ୍ୟବସ୍ଥାକୁ ଚୟନ କରିବା ସନ୍ଦର୍ଭରେ ଦିଆଯାଇଛି । ବର୍ତ୍ତମାନ ଉପଲବ୍ଧ ଅଭିଯୋଗ ଯାଞ୍ଚ ଓ ପ୍ରତିକାର ବ୍ୟବସ୍ଥା, ପୂର୍ବ ଲୋକପାଳ ସଂସ୍ଥାଠାରୁ ଅଧିକ ପ୍ରଭାବୀ । ଆୟକର ଲୋକପାଳ ସଂସ୍ଥା ଏବଂ ପରୋକ୍ଷ ଟିକସ ଲୋକପାଳ ସଂସ୍ଥାକୁ ଏହି କାରଣରୁ ଉଚ୍ଛେଦ କରିଦିଆଯାଇଛି ।
ମଣିପୁର ରାଣୀ ଗାଇଡିନୀଲୁ ରେଳଷ୍ଟେସନରେ ସର୍ବପ୍ରଥମ ମାଲଗାଡି ପହଞ୍ଚିବା ନେଇ ପ୍ରଧାନମନ୍ତ୍ରୀଙ୍କ ପ୍ରଶଂସା

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ମଣିପୁର ତାମେନଲାଫ ଜିଲ୍ଳାର ରାଣୀ ଗାଇଡିନୀଲୁ ରେଳଷ୍ଟେସନରେ ପ୍ରଥମ ମାଲବାହୀ ଟ୍ରେନ ପହଞ୍ଚିବା ନେଇ ପ୍ରଶଂସା କରିବା ସହ ମଣିପୁର ସହ ସଂଯୋଗୀକରଣ ଆହୁରି ଉନ୍ନତ ହେବା ସହ ବାଣିଜ୍ୟ ମଧ୍ୟ ବୃଦ୍ଧି ପାଇବ ବୋଲି କହିଛନ୍ତି । ଉତ୍ତର ପୂର୍ବାଞ୍ଚଳ ବିକାଶ ମନ୍ତ୍ରୀ ଶ୍ରୀ ଜି. କିଶନ ରେଡ୍ଡୀ ଏକ ଟ୍ୱିଟର ଉତ୍ତରରେ ପ୍ରଧାନମନ୍ତ୍ରୀ କହିଛନ୍ତି ଯେ “ଉତ୍ତର ପୂର୍ବାଞ୍ଚଳର ଅବସ୍ଥାନ୍ତର ଜାରି ରହିଛି । ମଣିପୁରର ସଂଯୋଗୀକରଣ ସହ ବାଣିଜ୍ୟ ମଧ୍ୟ ବୃଦ୍ଧି ପାଇବ । ଆଶ୍ଚର୍ଯ୍ୟଜନକ ଦ୍ରବ୍ୟମାନ ଦେଶର ସବୁ ସ୍ଥାନକୁ ମଣିପୁରକୁ ଯାଇପାରିବ ।
ବାଲି ଠାରେ ଜି-୨୦ ଶିଖର ସମ୍ମିଳନୀ ଅବସରରେ ପ୍ରଧାନମନ୍ତ୍ରୀଙ୍କ ସହ ଇଟାଲୀ ପ୍ରଧାନମନ୍ତ୍ରୀଙ୍କ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବାଲି ଠାରେ ଜି-୨୦ ଶିଖର ସମ୍ମିଳନୀ ଅବସରରେ ଇଟାଲୀ ପ୍ରଧାନମନ୍ତ୍ରୀ ମହାମହିମ ସୁଶ୍ରୀ ଜର୍ଜିଆ ମେଲୋନିଙ୍କୁ ଭେଟିଛନ୍ତି । ଇଟାଲୀର ପ୍ରଥମ ମହିଳା ପ୍ରଧାନମନ୍ତ୍ରୀ ଭାବେ ନିର୍ବାଚିତ ହୋଇଥିବା ପ୍ରଧାନମନ୍ତ୍ରୀ ମେଲୋନିଙ୍କୁ ଶ୍ରୀ ମୋଦୀ ଅଭିନନ୍ଦନ ଜଣାଇଛନ୍ତି । ଉଭୟ ନେତା ବାଣିଜ୍ୟ ଏବଂ ନିବେଶ, ଆତଙ୍କବାଦ ମୁକାବିଲା ଓ ପାରସ୍ପରିକ ସମ୍ପର୍କ ବୃଦ୍ଧି ଭଳି ବିଭିନ୍ନ କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ବୃଦ୍ଧି କରିବାକୁ ଆଲୋଚନା କରିଛନ୍ତି । ଉଭୟ ନେତା ପାରସ୍ପରିକ ସ୍ୱାର୍ଥ ସମ୍ବଳିତ କ୍ଷେତ୍ରୀୟ ଓ ବୈଶିକ ପ୍ରସଙ୍ଗରେ ବିଚାର ବିନିମୟ କରିଛନ୍ତି । ଭାରତ- ଇଟାଲୀ କୂଟନୈତିକ ସମ୍ପର୍କର ୭୫ ବର୍ଷ ପୂର୍ତ୍ତି ସମାରୋହ ପାଳନ ଏବଂ ଆଗାମୀ ବର୍ଷ ପ୍ରଧାନମନ୍ତ୍ରୀ ମେଲୋନିଙ୍କୁ ଜି-୨୦ ଶିଖର ସମ୍ମିଳନୀରେ ସ୍ୱାଗତ କରିବାକୁ ପ୍ରଧାନମନ୍ତ୍ରୀ ମୋଦୀ ଆଗ୍ରହ ବ୍ୟକ୍ତ କରିଛନ୍ତି ।
ଆଇଆରଏନଏସଏସ-1I ର ସଫଳ ଉତକ୍ଷେପଣ ଲାଗି ଇସ୍ରୋର ବୈଜ୍ଞାନିକମାନଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ନାଭିଗେସନ ଉପଗ୍ରହ ଆଇଆରଏନଏସଏସ-1I ର ସଫଳ ଉତକ୍ଷେପଣ ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଇସ୍ରୋର ବୈଜ୍ଞାନିକମାନଙ୍କୁ ଅଭିନନ୍ଦନ ଜଣାଇଛନ୍ତି । “ନାଭିଗେସନ ଉପଗ୍ରହ ଆଇଆରଏନଏସଏସ-1I ର ସଫଳ ଉତକ୍ଷେପଣ ଲାଗି ଆମ ବୈଜ୍ଞାନିକକ ମାନଙ୍କୁ ଅଭିନନ୍ଦନ । ଏହି ସଫଳତା ଫଳରେ ଆମ ମହାକାଶ କାର୍ଯ୍ୟକ୍ରମର ଲାଭ ସାଧାରଣ ଜନତାଙ୍କୁ ମିଳିପାରିବ । ଇସ୍ରୋ ଟିମକୁ ନେଇ ଆମେ ଗର୍ବିତ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ବନ୍ୟା ପରିସ୍ଥିତିର ସମୀକ୍ଷା ପାଇଁ ଆସନ୍ତାକାଲି ଆସାମ ଗସ୍ତ କରିବେ ପ୍ରଧାନମନ୍ତ୍ରୀ

ଆସାମରେ ଉପୁଜିଥିବା ବନ୍ୟା ପରିସ୍ଥିତି ସହିତ ରିଲିଫ କାର୍ଯ୍ୟର ସମୀକ୍ଷା କରିବା ପାଇଁ ଆସନ୍ତାକାଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସାମ ଗସ୍ତରେ ଯିବେ । ଏହି ଗସ୍ତ କାଳରେ ପ୍ରଧାନମନ୍ତ୍ରୀ ଅରୁଣାଚଳ ପ୍ରଦେଶ, ଆସାମ, ମଣିପୁର, ମିଜୋରାମ ଏବଂ ନାଗାଲେଣ୍ଡର ମୁଖ୍ୟମନ୍ତ୍ରୀ ଏବଂ ଉଚ୍ଚ ପଦାଧିକାରୀମାନଙ୍କ ସହିତ ସମ୍ପୃକ୍ତ ଅଞ୍ଚଳର ବନ୍ୟା ପରିସ୍ଥିତି ନେଇ ଆଲୋଚନା ଓ ସମୀକ୍ଷା କରିବାର କାର୍ଯ୍ୟକ୍ରମ ରହିଛି ।
ବିଶ୍ୱ ଜଳ ଦିବସ ଅବସରରେ ପ୍ରତ୍ୟେକ ବୁନ୍ଦା ଜଳ ସଞ୍ଚୟ ଲାଗି ଶପଥ ନେବାକୁ ଅନୁରୋଧ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶ୍ୱ ଜଳ ଦିବସରେ ପ୍ରତ୍ୟେକ ବୁନ୍ଦା ଜଳ ସଞ୍ଚୟ ଲାଗି ଶପଥ ଗ୍ରହଣ କରିବାକୁ ଲୋକଙ୍କୁ ଅନୁରୋଧ କରିଛନ୍ତି । ଏହି ଅବସରରେ ସେ ଜଳ ସଂରକ୍ଷଣ ଦିଗରେ କାର୍ଯ୍ୟ କରୁଥିବା ସେହି ସମସ୍ତ ବ୍ୟକ୍ତି ଏବଂ ସଂଗଠନକୁ ମଧ୍ୟ ପ୍ରଶଂସା କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ବିଗତ କିଛି ବର୍ଷ ମଧ୍ୟରେ, ଦେଶର ସମସ୍ତ ଭାଗରେ ଅଭିନବ ପ୍ରୟାସ ସହିତ ଜଳ ସଂରକ୍ଷଣ ଏକ ଜନ ଆନ୍ଦୋଳନରେ ପରିଣତ ହେବା ହୃଦୟସ୍ପର୍ଶୀ ଅଟେ । ଜଳ ସଂରକ୍ଷଣ ଦିଗରେ କାର୍ଯ୍ୟ କରୁଥିବା ସେହି ସମସ୍ତ ବ୍ୟକ୍ତି ଏବଂ ସଂଗଠନକୁ ମୁଁ ପ୍ରଶଂସା କରିବାକୁ ଚାହେଁ ।” ଅଦ୍‍ଭି: ସର୍ବାଣୀ ଭୁତାନି ଜୀବନ୍ତି ପ୍ରଭବନ୍ତି ଚ । ବିଶ୍ୱ ଜଳ ଦିବସରେ, ଆସନ୍ତୁ ପ୍ରତ୍ୟେକ ବୁନ୍ଦା ଜଳକୁ ବଞ୍ଚାଇବା ପାଇଁ ଆମର ପ୍ରତିଶ୍ରୁତିକୁ ନିଶ୍ଚିତ କରିବା । ଜଳ ସଂରକ୍ଷଣ ତଥା ଆମ ନାଗରିକଙ୍କ ପାଇଁ ବିଶୁଦ୍ଧ ପାନୀୟ ଜଳର ସୁବିଧା ସୁନିଶ୍ଚିତ କରିବା ପାଇଁ ଜଳ ଜୀବନ ମିଶନ୍ ପରି ଆମ ଦେଶ ଅନେକ ପଦକ୍ଷେପ ନେଉଛି । “ମା ଏବଂ ଭଉଣୀଙ୍କ ଜୀବନକୁ ସହଜ କରିବାରେ ଜଳ ଜୀବନ ମିଶନ୍ ଅତ୍ୟନ୍ତ ପ୍ରଭାବଶାଳୀ ବୋଲି ପ୍ରମାଣିତ ହୋଇଛି । ଲୋକଙ୍କ ଅଂଶଗ୍ରହଣରେ ପ୍ରତ୍ୟେକ ଘରକୁ ପାଇପ୍‍ ଯୋଗେ ଜଳ ଯୋଗାଣର ସଂକଳ୍ପ ପୂରଣ ହେବ ।” “ମିଳିତ ଭାବେ, ଜଳ ସଂରକ୍ଷଣକୁ ଆଗକୁ ବଢାଇବା ଏବଂ ଏକ ସ୍ଥାୟୀ ଗ୍ରହରେ ଯୋଗଦାନ କରିବା । ପ୍ରତ୍ୟେକ ବୁନ୍ଦା ଜଳର ସଞ୍ଚୟ ଆମ ଲୋକମାନଙ୍କୁ ସାହାଯ୍ୟ କରେ ଏବଂ ଆମର ଅଗ୍ରଗତିକୁ ବୃଦ୍ଧି କରିଥାଏ ।”
ସର୍ବଭାରତୀୟ ପୀଠାସୀନ ଅଧିକାରୀମାନଙ୍କ ୮୨ତମ ସମ୍ମିଳନୀର ଉଦଘାଟନୀ ଅଧିବେଶନରେ ପ୍ରଧାନମନ୍ତ୍ରୀଙ୍କ ଉଦବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭିଡିଓ କନଫରେନ୍ସିଂ ଜରିଆରେ ସର୍ବଭାରତୀୟ ପୀଠାସୀନ ଅଧିକାରୀମାନଙ୍କର ୮୨ତମ ସମ୍ମିଳନୀରେ ଉଦବୋଧନ ଦେଇଛନ୍ତି । ଲୋକସଭା ବାଚସ୍ପତି, ହିମାଚଳ ପ୍ରଦେଶ ମୁଖ୍ୟମନ୍ତ୍ରୀ ଏବଂ ରାଜ୍ୟସଭା ଉପାଧ୍ୟକ୍ଷ ଏହି କାର୍ଯ୍ୟକ୍ରମରେ ଉପସ୍ଥିତ ଥିଲେ । ଏହି ଅବସରରେ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଗଣତନ୍ତ୍ର ଭାରତରେ ଏକ ବ୍ୟବସ୍ଥା ନୁହେଁ । ଗଣତନ୍ତ୍ର ଆମର ସ୍ୱଭାବ ଏବଂ ଭାରତରେ ଜୀବନର ଏକ ଅଂଶବିଶେଷ । ସେ ଜୋର ଦେଇ କହିଥିଲେ ଯେ, “ଆମେ ଦେଶକୁ ନୂତନ ଉଚ୍ଚତାକୁ ନେଇଯିବୁ ଆଗାମୀ ବର୍ଷରେ ଅସାଧାରଣ ଲକ୍ଷ୍ୟ ହାସଲ କରିବୁ । ‘ସବକା ପ୍ରୟାସ’ ଦ୍ୱାରା ହିଁ କେବଳ ଏସବୁ ସଂକଳ୍ପ ପୂରଣ ହୋଇପାରିବ । ଗଣତନ୍ତ୍ରରେ, ଭାରତୀୟ ସଂଘୀୟ ବ୍ୟବସ୍ଥାରେ, ଆମେ ଯେତେବେଳେ ‘ସବକା ପ୍ରୟାସ’ ବିଷୟରେ ଆଲୋଚନା କରିଥାଉ, ଏଥିରେ ସମସ୍ତ ରାଜ୍ୟମାନଙ୍କର ଭୂମିକା ଏକ ବଡ଼ ଆଧାର ପାଲଟିଥାଏ ବୋଲି ପ୍ରଧାନମନ୍ତ୍ରୀ କହିଥିଲେ । ସେ ‘ସବକା ପ୍ରୟାସ’ ଉପରେ ଆହୁରି ଗୁରୁତ୍ୱାରୋପ କରି କହିଥିଲେ ଯେ, ଉତ୍ତରପୂର୍ବାଞ୍ଚଳର ବହୁ ଦଶନ୍ଧି ପୁରୁଣା ବିବାଦର ସମାଧାନ ହେଉ କିମ୍ବା ଦୀର୍ଘ ଦଶନ୍ଧି ଧରି ପଡ଼ି ରହିଥିବା ସମସ୍ତ ବଡ଼ ପ୍ରକଳ୍ପ ସମ୍ପୂର୍ଣ୍ଣ କରିବା ହେଉ, ଏଇ କିଛି ବର୍ଷ ହେବ ଦେଶରେ ସମସ୍ତଙ୍କ ପ୍ରୟାସ ବଳରେ ଏପରି ଅନେକ କାର୍ଯ୍ୟ ସାଧିତ ହୋଇପାରିଛି । ସେ ଆହୁରି ଉଲ୍ଲେଖ କରିଥିଲେ ଯେ କରୋନା ମହାମାରୀ ବିରୋଧରେ ଲଢ଼େଇ ହେଉଛି ‘ସବକା ପ୍ରୟାସ’ର ଏକ ମହାନ ଉଦାହରଣ । ପ୍ରଧାନମନ୍ତ୍ରୀ ଜୋର ଦେଇ କହିଥିଲେ ଯେ ସଦନର ପରମ୍ପରା ଏବଂ ବ୍ୟବସ୍ଥାଗୁଡ଼ିକର ସ୍ୱଭାବ ଭାରତୀୟ ହେବା ଉଚିତ୍ । ସରକାରଙ୍କ ନୀତି, ଆମର ଆଇନ, ଭାରତୀୟ ଭାବନା ଏବଂ ‘ଏକ ଭାରତ, ଶ୍ରେଷ୍ଠ ଭାରତ’ ସଂକଳ୍ପକୁ ସୁଦୃଢ଼ କରିବା ଉଚିତ୍ ବୋଲି ପ୍ରଧାନମନ୍ତ୍ରୀ ଆହ୍ୱାନ କରିଥିଲେ। ସବୁଠାରୁ ଗୁରୁତ୍ଵପୂର୍ଣ, ସଦନରେ ଆମ ନିଜର ସ୍ୱଭାବ ଭାରତୀୟ ମୂଲ୍ୟବୋଧ ଆଧାରିତ ହେବା ଉଚିତ୍ । ଏହା ଆମ ସମସ୍ତଙ୍କର ଦାୟିତ୍ୱ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ କହିଥିଲେ, ଆମ ଦେଶ ବିବିଧତାରେ ପରିପୂର୍ଣ୍ଣ । “ଆମର ହଜାର ହଜାର ବର୍ଷର ବିକାଶ ଯାତ୍ରାରେ ଆମେ ଏ କଥାକୁ ହୃଦୟଙ୍ଗମ କରିସାରିଛୁ ଯେ ବିବିଧତା ମଧ୍ୟରେ ଏକତାର ଭବ୍ୟ, ଦିବ୍ୟ ଓ ଅଖଣ୍ଡ ଧାରା ପ୍ରବାହମାନ ରହିଛି। ଏକତାର ଏହି ଅଖଣ୍ଡ ଧାରା, ଆମ ବିବିଧତାକୁ ସଜାଇ ଥାଏ, ଏହାର ସଂରକ୍ଷଣ କରିଥାଏ”, ପ୍ରଧାନମନ୍ତ୍ରୀ କହିଥିଲେ । ଏହି ଅବସରରେ ପ୍ରଧାନମନ୍ତ୍ରୀ ଏକ ପ୍ରସ୍ତାବ ଦେଇ କହିଥିଲେ, “ସମାଜ ପାଇଁ କିଛି ବିଶେଷ କାର୍ଯ୍ୟ କରୁଥିବା ଜନପ୍ରତିନିଧିମାନଙ୍କ ଲାଗି ଆମେ ବର୍ଷକୁ ୩-୪ ଦିନ ସଦନରେ ଏପରି ବ୍ୟବସ୍ଥା କରିପାରିବା କି, ଯାହା ମାଧ୍ୟମରେ ସେମାନଙ୍କ ସାମାଜିକ ଜୀବନର ଏହି ପାର୍ଶ୍ୱ ସମ୍ପର୍କରେ ଦେଶକୁ ଜଣାଇପାରିବା।” ସେ କହିଥିଲେ ଯେ, ଅନ୍ୟ ଜନପ୍ରତିନିଧିମାନଙ୍କ ସହିତ ସମାଜର ଅନ୍ୟ ଲୋକମାନେ ମଧ୍ୟ ଏଥିରୁ ଅନେକ କିଛି ଶିକ୍ଷା ଲାଭ କରିପାରିବେ । ଫଳପ୍ରଦ ଆଲୋଚନା ପାଇଁ ପୃଥକ ସମୟ ନିର୍ଦ୍ଧାରଣ କରିବା ସମ୍ପର୍କରେ ପ୍ରଧାନମନ୍ତ୍ରୀ ପ୍ରସ୍ତାବ ଦେଇଥିଲେ । ସେ କହିଥିଲେ, ସମ୍ମାନ ପ୍ରତି ଧ୍ୟାନ ଦିଆଯିବା ସହିତ ସମ୍ପୂର୍ଣ୍ଣ ଭାବେ ଗମ୍ଭୀରତା ପାଳନ କରି ଏକ ଆଲୋଚନା କରାଯିବା ଉଚିତ୍ । ଏହି ଆଲୋଚନା କାଳରେ କେହି ପରସ୍ପର ପ୍ରତି ରାଜନୈତିକ ଆକ୍ଷେପ କରିବା ଉଚିତ୍ ନୁହେଁ । ସଦନ ପାଇଁ ଏହା ସବୁଠୁ ସୁସ୍ଥ ସମୟ, ସୁସ୍ଥ ଦିନ ହେବା ଉଚିତ୍ ବୋଲି ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ ମଧ୍ୟ ‘ଏକ ରାଷ୍ଟ୍ର ଏକ ବିଧାନପାଳିକା ମଞ୍ଚ’ ସମ୍ପର୍କରେ ନିଜର ବିଚାର ବ୍ୟକ୍ତ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, “ଏପରି ଏକ ପୋର୍ଟାଲ ବିକଶିତ କରାଯିବା ଉଚିତ୍ ଯାହା କେବଳ ଆମର ସଂସଦୀୟ ବ୍ୟବସ୍ଥାକୁ ଆବଶ୍ୟକ ବୈଷୟିକ ପ୍ରୋତ୍ସାହନ ଦେବ ନାହିଁ ବରଂ ଦେଶର ସମସ୍ତ ଗଣତାନ୍ତ୍ରିକ ସଂସ୍ଥାକୁ ଯୋଡ଼ିବା କ୍ଷେତ୍ରରେ କାର୍ଯ୍ୟ କରିପାରିବ ।” ପ୍ରଧାନମନ୍ତ୍ରୀ ଗୁରୁତ୍ୱାରୋପ କରି କହିଥିଲେ ଯେ ଆସନ୍ତା ୨୫ ବର୍ଷ ଭାରତ ପାଇଁ ଅତ୍ୟନ୍ତ ଗୁରୁତ୍ୱପୂର୍ଣ୍ଣ । ଏ କ୍ଷେତ୍ରରେ, ସେ ସାଂସଦମାନଙ୍କୁ ଗୋଟିଏ ମନ୍ତ୍ରକୁ ବାସ୍ତବ ରୂପ ଦେବା ଲାଗି ନିବେଦନ କରିଥିଲେ । ତାହା ହେଉଛି- କର୍ତ୍ତବ୍ୟ, କର୍ତ୍ତବ୍ୟ ଆଉ କର୍ତ୍ତବ୍ୟ ।
ସରକାରୀ ଘରୋଇ ଭାଗୀଦାରୀରେ ଅହମ୍ମଦାବାଦ, ଜୟପୁର, ଲକ୍ଷ୍ନୌ, ଗୌହାଟୀ, ତିରୁଅନନ୍ତପୁରମ, ମାଙ୍ଗାଲୁରୁ ବିମାନ ବନ୍ଦର ଲିଜ ଦେବା ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ନିମ୍ନଲିଖିତ ପ୍ରସ୍ତାବଗୁଡ଼ିକୁ ଅନୁମୋଦନ କରିଛନ୍ତି : 1. ସରକାରୀ ଘରୋଇ ଭାଗୀଦାରୀ ମୂଲ୍ୟାଙ୍କନ ସମିତି (ପିପିପିଏସି) ମାଧ୍ୟମରେ ସରକାରୀ ଘରୋଇ ଭାଗୀଦାରୀ (ପିପିପି) ବ୍ୟବସ୍ଥା ଅଧୀନରେ ଭାରତୀୟ ବିମାନ ଚଳାଚଳ ପ୍ରାଧିକରଣ ପରିଚାଳନା, ପ୍ରବନ୍ଧନ ଏବଂ ବିକାଶ ଲାଗି ୬ଟି ବିମାନ ବନ୍ଦର – ଅହମ୍ମଦାବାଦ, ଜୟପୁର, ଲକ୍ଷ୍ନୌ, ଗୌହାଟୀ, ତିରୁଅନନ୍ତପୁରମ ଏବଂ ମାଙ୍ଗାଲୁରୁକୁ ଲିଜରେ ଦେବା ଲାଗି ନୀତିଗତ ମଞ୍ଜୁରି । 2. ପିପିପିଏସିର କାର୍ଯ୍ୟକ୍ଷେତ୍ର ଠାରୁ ବାହାରେ କୌଣସି ପ୍ରସଙ୍ଗ ଉପରେ ନିଷ୍ପତ୍ତି ନେବା ଲାଗି ନୀତି ଆୟୋଗଙ୍କ ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀ (ସିଇଓ)ଙ୍କ ନେତୃତ୍ୱରେ ବେସାମରିକ ବିମାନ ଚଳାଚଳ ମନ୍ତ୍ରଣାଳୟର ସଚିବ, ଆର୍ଥିକ ବ୍ୟାପାର ବିଭାଗର ସଚିବ ଏବଂ ବ୍ୟୟ ବିଭାଗର ସଚିବମାନଙ୍କୁ ସାମିଲ କରାଯାଇ କ୍ଷମତାସମ୍ପନ୍ନ ଗୋଷ୍ଠୀର ଗଠନ କରିବା । ଲାଭ : 1. ମୌଳିକ ଭିତ୍ତିଭୂମି ପ୍ରକଳ୍ପରେ ପିପିପି ଦ୍ୱାରା ସରକାରୀ କ୍ଷେତ୍ରରେ ଆବଶ୍ୟକ ନିବେଶ ସଂଗ୍ରହ କରିବା ବ୍ୟତୀତ ସେବା ଯୋଗାଣ, ବିଶେଷଜ୍ଞତା, ଉଦ୍ୟମିତା ଏବଂ ବ୍ୟବସାୟିକ କୌଶଳରେ ଦକ୍ଷତା ଆସିଥାଏ । 2. ହାଇଦ୍ରାବାଦ ଏବଂ ବେଙ୍ଗାଲୁରୁରେ ଗ୍ରୀନ ଫିଲ୍ଡ ବିମାନ ବନ୍ଦରର ବିକାଶ ପାଇଁ ପିପିପି ମଡେଲ ଦ୍ୱାରା ମୌଳିକ ଭିତ୍ତିଭୂମି ପ୍ରକଳ୍ପରେ ବିମାନ ବନ୍ଦରଗୁଡ଼ିକରେ ବିଶ୍ୱସ୍ତରୀୟ ମୌଳିକ ଭିତ୍ତିଭୂମି ବ୍ୟବସ୍ଥା କରିବା, ବିମାନ ବନ୍ଦରକୁ ଆସୁଥିବା ଯାତ୍ରୀମାନଙ୍କୁ ଉତ୍ତମ ଏବଂ ସମୟବଦ୍ଧ ସେବା ଯୋଗାଣ ଏବଂ ବିନା କୌଣସି ନିବେଶରେ ଭାରତୀୟ ବିମାନ ଚଳାଚଳ ପ୍ରାଧିକରଣର ରାଜସ୍ୱ ସଂଗ୍ରହକୁ ବଢ଼ାଇବାରେ ସହାୟତା ମିଳିଛି । ବର୍ତ୍ତମାନ ପିପିପି ମଡେଲ ଅଧୀନରେ ପରିଚାଳିତ ବିମାନ ବନ୍ଦରଗୁଡ଼ିକ ମଧ୍ୟରେ ଦିଲ୍ଲୀ, ମୁମ୍ବାଇ, ବେଙ୍ଗାଲୁରୁ, ହାଇଦ୍ରାବାଦ ଏବଂ କୋଚି ସାମିଲ ଅଛନ୍ତି । 3. ଭାରତରେ ପିପିପି-ଭିତ୍ତିକ ବିମାନ ବନ୍ଦରଗୁଡ଼ିକ ନିଜ ନିଜର ବିମାନ ବନ୍ଦର ସେବା ଗୁଣବତ୍ତା ଆଧାରରେ ବିମାନ ବନ୍ଦର ଆନ୍ତର୍ଜାତୀକ ପରିଷଦ (ଏସିଆଇ) ଦ୍ୱାରା ବିଭିନ୍ନ ଶ୍ରେଣୀରେ ଶୀର୍ଷ 5ଟି ବିମାନ ବନ୍ଦରର ମାନ୍ୟତା ହାସଲ କରିଛନ୍ତି । 4. ଏହି ପିପିପି ଅଭିଜ୍ଞତା ବିଶ୍ୱସ୍ତରର ବିମାନ ବନ୍ଦର ସୃଷ୍ଟି କରିବାରେ ସହାୟକ ହୋଇଛି । ଏହା ଦେଶର ଅନ୍ୟ ଭାଗରେ ବିମାନ ବନ୍ଦରର ବିକାଶ ଏବଂ ବିମାନ ଦିଗ ନିର୍ଣ୍ଣୟର ମୌଳିକ ଭିତ୍ତିଭୂମି ଉପରେ ଗୁରୁତ୍ୱାରୋପ କରି ରାଜସ୍ୱ ବୃଦ୍ଧି କରିବାରେ ଭାରତୀୟ ବିମାନ ଚଳାଚଳ ପ୍ରାଧିକରଣକୁ ସହାୟତା ମଧ୍ୟ କରିଛି ।
ସ୍ୱାସ୍ଥ୍ୟ ଏବଂ ଔଷଧ କ୍ଷେତ୍ରରେ ଭାରତ-ଇଟାଲୀ ସହଯୋଗ ବୁଝାମଣାକୁ କ୍ୟାବିନେଟର ଅନୁମୋଦନ

ସ୍ୱାସ୍ଥ୍ୟ ଏବଂ ଔଷଧ କ୍ଷେତ୍ରରେ ଭାରତ ଓ ଇଟାଲୀ ମଧ୍ୟରେ ସହଯୋଗ ପାଇଁ ସ୍ୱାକ୍ଷରିତ ବୁଝାମଣା(ଏମଓୟୁ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପିଛିଲା ଭାବେ ମଞ୍ଜୁରି ମିଳିଛି । ଏହି ଏମଓୟୁ ନଭେମ୍ବର 29, 2017ରେ ନୂଆଦିଲ୍ଲୀଠାରେ ସ୍ୱାକ୍ଷରିତ ହୋଇଥିଲା । ଏମଓୟୁରେ ନିମ୍ନଲିଖିତ କ୍ଷେତ୍ରରେ ସହଯୋଗ ପାଇଁ ବ୍ୟବସ୍ଥା ରହିଛି- ଦୁଇ ଦେଶର ଡାକ୍ତର, ଅଧିକାରୀ, ଅନ୍ୟ ସ୍ୱାସ୍ଥ୍ୟ ପେଶାଦାର ଏବଂ ବିଶେଷଜ୍ଞମାନଙ୍କ ମଧ୍ୟରେ ବିନିମୟ ଏବଂ ପ୍ରଶିକ୍ଷଣ ମାନବ ସମ୍ବଳ ଏବଂ ସ୍ୱାସ୍ଥ୍ୟ ସେବାର ବିକାଶ ତଥା ସ୍ୱାସ୍ଥ୍ୟ ସୁବିଧା କେନ୍ଦ୍ରଗୁଡ଼ିକର ପ୍ରତିଷ୍ଠାରେ ସହାୟତା ସ୍ୱାସ୍ଥ୍ୟରେ ମାନବ ସମ୍ବଳର ସ୍ୱଳ୍ପକାଳୀନ ପ୍ରଶିକ୍ଷଣ ଔଷଧ, ଚିକିତ୍ସା ଉପକରଣ ଏବଂ ସୂଚନା ବିନିମୟ ପାଇଁ ନିୟମ ପକ୍ଷମାନଙ୍କ ମଧ୍ୟରେ ଔଷଧ ଏବଂ ଅନ୍ୟ ଚିହ୍ନଟ କ୍ଷେତ୍ରରେ ବ୍ୟବସାୟ ବିକାଶ ସୁଯୋଗକୁ ପ୍ରୋତ୍ସାହନ ଜେନେରିକ ଏବଂ ଜରୁରୀ ଔଷଧର ଉପଲବ୍ଧତା ଏବଂ ଔଷଧ ଯୋଗାଣ ପାଇଁ ସହାୟତା ସ୍ୱାସ୍ଥ୍ୟ ଉପକରଣ ଏବଂ ଔଷଧୀୟ ଉତ୍ପାଦର ଉପଲବ୍ଧତା ନ୍ୟୁରୋ-କାର୍ଡିଓଭାସ୍କୁଲାର ରୋଗ, କ୍ୟାନସର, ସିଓପିଡି, ମାନସିକ ସ୍ୱାସ୍ଥ୍ୟ ଏବଂ ବିସ୍ମରଣଜନିତ ସ୍ୱାସ୍ଥ୍ୟ ଜଟିଳତା ଭଳି କ୍ଷେତ୍ରରେ ସହଯୋଗ ଏବଂ ଦ୍ୱିପାକ୍ଷିକ ସ୍ୱାର୍ଥ ସମ୍ବନ୍ଧରେ ଅଣ-ସଂକ୍ରାମକ ରୋଗର ନିରାକରଣ ସହଯୋଗ । ଏଥିରେ ଏସଡିଜି-3 ଏବଂ ତତସମ୍ବନ୍ଧୀୟ ପ୍ରସଙ୍ଗ ଉପରେ ଗୁରୁତ୍ୱ ଦିଆଯାଇଛି । ସଂକ୍ରାମକ ରୋଗ ଏବଂ ଜୀବାଣୁଜନିତ ରୋଗ ଉପରେ ଜଳବାୟୁ ପରିବର୍ତ୍ତନର ପ୍ରଭାବ ସମ୍ପର୍କିତ ସହଯୋଗ ଏସଡିଜି-2 ଏବଂ ପୋଷଣ ସେବା ସମ୍ପର୍କରେ ଅପପୁଷ୍ଟି (ଅତିପୋଷଣ ଏବଂ କମପୋଷଣ) ସହିତ ଭୋଜନର ପୋଷକ ପକ୍ଷ ଉତ୍ପାଦନ, ସ୍ଥାନାନ୍ତରଣ, ବିତରଣ ଏବଂ ଖାଦ୍ୟ ଯୋଗାଣର ସୁରକ୍ଷା ଖାଦ୍ୟ ଉଦ୍ୟୋଗ ପରିଚାଳକଙ୍କ ପ୍ରଶିକ୍ଷଣ ଏବଂ ଅନୁସନ୍ଧାନ ସ୍ୱଚ୍ଛତା ଏବଂ ଖାଦ୍ୟ ସୁରକ୍ଷା ତଥା ସୁସ୍ଥ ଭୋଜନ ଅଭ୍ୟାସ ଉପରେ ନାଗରିକମାନଙ୍କୁ ସୂଚିତ କରିବା ଏବଂ ସୂଚନା ଦେବା ପାରସ୍ପରିକ ନିଷ୍ପତ୍ତି ଅନୁଯାୟୀ ସହଯୋଗର ଅନ୍ୟ କ୍ଷେତ୍ର ବାଛିବା । ଏହି ଏମଓୟୁର କାର୍ଯ୍ୟାନ୍ୱୟନ ଅନୁଧ୍ୟାନ କରିବା ଏବଂ ବୁଝାମଣର ଅନ୍ୟ ବିବରଣୀ ପାଇଁ ଏକ ମିଳିତ କାର୍ଯ୍ୟକାରୀ ଗୋଷ୍ଠୀ ଗଠନ କରାଯିବ ।
ସର୍ଦ୍ଦାର ପଟେଲଙ୍କ 142ତମ ଜୟନ୍ତୀରେ ଆୟୋଜିତ ଏକତା ଦୌଡ ସମାବେଶରେ ପ୍ରଧାନମନ୍ତ୍ରୀଙ୍କ ଅଭିଭାଷଣ

ଭାରତ ମାତା କି ଜୟ । ସର୍ଦ୍ଦାର ସାହେବ ଅମର ରହେ, ଅମର ରହେ । ବିଶାଳ ସଂଖ୍ୟାରେ ଆସିଥିବା ମହାଭାରତୀର ପ୍ରିୟ ସନ୍ତାନ, ସମସ୍ତ ଯୁବ ସାଥୀଗଣ, ଆଜି ଅକ୍ଟୋବର 31 ହେଉଛି ସର୍ଦ୍ଦାର ବଲ୍ଳଭଭାଇ ପଟେଲଙ୍କ ଜୟନ୍ତୀ । ଆଜି ଅକ୍ଟୋବର 31 ଭାରତର ପୂର୍ବତନ ପ୍ରଧାନମନ୍ତ୍ରୀ ଶ୍ରୀମତି ଇନ୍ଦିରା ଗାନ୍ଧୀଙ୍କ ପୂଣ୍ୟ ତିଥି ମଧ୍ୟ । ଆଜି ସମଗ୍ର ଦେଶରେ ସର୍ଦ୍ଦାର ସାହେବଙ୍କ ଜନ୍ମ ଜୟନ୍ତୀ ଅବସରରେ ଆସନ୍ତୁ ସ୍ମରଣ କରିବା ଯେ ଏହି ମହାପୁରୁଷ ଦେଶର ସ୍ୱାଧୀନତା ପାଇଁ କିପରି ଭାବେ ନିଜର ଜୀବନ ହରାଇଥିଲେ । ଏହି ମହାପୁରୁଷ ଜଣକ ସ୍ୱାଧୀନତା ପରର ସଂକଟ ସମୟରେ , ବିଖଣ୍ଡିତ ବାତାବରଣରେ ଆନ୍ତରିକ ସଂଘର୍ଷର ଚରମ ସୀମା ମଧ୍ୟରେ ନିଜର କୌଶଳ ଦ୍ୱାରା, ନିଜର ଦୃଢ଼ ଇଚ୍ଛା ଶକ୍ତି ଦ୍ୱାରା, ନିଜର ସର୍ବୋତମ ଭାରତ ଶକ୍ତି ଦ୍ୱାରା ଦେଶକୁ କେବଳ ସ୍ୱାଧୀନତା ସମୟରେ ସୃଷ୍ଟି ହୋଇଥିବା ସଂକଟରୁ ରକ୍ଷା କରିନଥିଲେ ବରଂ ସେ ଶହେରୁ ଉର୍ଦ୍ଧ୍ଵ ରାଜାରାଜୁଡା ଶାସନ ଅଂଚଳକୁ ଭାରତ ସହିତ ମିଶାଇଥିଲେ ଯେତବେଳେ କି ଇଂରେଜମାନଙ୍କର ଇଚ୍ଛା ଥିଲା ଯେ ସେମାନେ ଯିବା ପରେ ଦେଶ ବିଖଣ୍ଡିତ ହୋଇଯାଉ । ଛୋଟ ଛୋଟ ଅଂଶରେ ବାଣ୍ଟି ହୋଇଯାଉ । ଭାରତର ନାମ ନିଶାନ ନରହୁ, ଏହା ସର୍ଦ୍ଦାର ବଲ୍ଲଭଭାଇ ପଟେଲଙ୍କ ସଂକଳ୍ପକୁ ଦୃଢୀଭୁତ କରିଥିଲା । ଏହା ସର୍ଦ୍ଦାର ବଲ୍ଲଭଭାଇ ପଟେଲଙ୍କ ଦୂରଦୃଷ୍ଟି ଥିଲା ଯେ ସେ ଶାମ, ଦାନ, ଦଣ୍ଡ ଭେଦ ଆଦି ସମସ୍ତ ପ୍ରକାରର ନୀତି, କୁଟନୀତି, ରଣନୀତି ଆଦିର ଉପଯୋଗ କରି ବହୁତ କମ ସମୟରେ ଦେଶକୁ ଏକତା ସୂତ୍ରରେ ବାନ୍ଧି ଦେଇଥିଲେ । ସର୍ଦ୍ଦାର ବଲ୍ଲଭଭାଇ ପଟେଲଙ୍କୁ ବୋଧହୁଏ ଆମ ଦେଶର ନୂତନ ପିଢି ସହିତ ଏତେଟା ପରିଚୟ କରାଯାଇ ନାହିଁ । ଏକ ପ୍ରକାରର ଇତିହାସର ଝରକାରୁ ଏହି ମହାପୁରୁଷଙ୍କ ନାମକୁ ହଟେଇ ଦିଆଯିବାର ପ୍ରୟାସ କରାଯାଇଛି କିମ୍ବା ଏହାକୁ ଛୋଟ କରାଯିବାର ପ୍ରୟାସ କରାଯାଇଛି । ମାତ୍ର ଇତିହାସ ସାକ୍ଷୀ ଯେ ସର୍ଦ୍ଦାର ସାହେବ ସର୍ଦ୍ଦାର ସାହେବ ହିଁ ଥିଲେ । କୌଣସି ଶାସନ ତାଙ୍କୁ ସ୍ୱୀକୃତି ଦେଉ ବା ନଦେଉ, କୌଣସି ରାଜନୈତିକ ଦଳ ତାଙ୍କ ମହାନତାକୁ ସ୍ୱୀକାର କରୁ ବା ନ’କରୁ । ମାତ୍ର ଏହି ଦେଶ ଓ ଏହି ଦେଶର ଯୁବ ପିଢି ଗୋଟିଏ ମୁହୂର୍ତ୍ତ ପାଇଁ ମଧ୍ୟ ସର୍ଦ୍ଦାର ସାହେବଙ୍କୁ ଭୁଲିବା ପାଇଁ ପ୍ରସ୍ତୁତ ନୁହେଁ । ଇତିହାସ ପୃଷ୍ଠାରୁ ଲିଭିବା ପାଇଁ ଦେବାକୁ ପ୍ରସ୍ତୁତ ନୁହେଁ ଏବଂ ଏହାର ପରିମାଣ ହେଉଛି ଯେତେବେଳେ ଦେଶ ଆମମାନଙ୍କୁ ସେବା କରିବାର ସୁଯୋଗ ପ୍ରଦାନ କଲା ସେତେବେଳେ ଆମେ ଦେଶ ସମ୍ମୁଖରେ ସର୍ଦ୍ଦାର ପଟେଲଙ୍କ ଜୟନ୍ତୀକୁ ଏକ ବିଶେଷ ରୂପରେ ପାଳନ କରୁଛୁ ଯେପରିକି ଏହି ମହାପୁରୁଷଙ୍କ ସେହି ମହାନ କାର୍ଯ୍ୟକୁ ପିଢି ପରେ ପିଢି ସ୍ମରଣ ରଖିବେ ଏବଂ ଏଥିପାଇଁ ଏକତା ଦୌଡ(Run For  ପାଇଁ ମଧ୍ୟ ଆମେ ସଂକଳ୍ପ କରିବା – ମୁଁ ଭାବୁଛି ଏହା ହେଉଛି ସମୟର ଆହ୍ୱାନ । ଆପଣମାନେ ବିପୁଳ ସଂଖ୍ୟାରେ ଯୋଗ ଦେଇଛନ୍ତି । ଅତ୍ୟନ୍ତ ଉତ୍ସାହ ଓ ଉଦ୍ଦୀପନାର ସହ ଏଥିରେ ସାମିଲ ହୋଇଛନ୍ତି । ସମଗ୍ର ଦେଶରେ ଯୁବକମାନେ ଏକାଠି ହୋଇଛନ୍ତି । ମୁଁ ଆପଣମାନଙ୍କୁ ସମସ୍ତଙ୍କୁ ରାଷ୍ଟ୍ରୀୟ ଏକତା ଦିବସରେ ଶପଥ ପାଠ କରିବା ପାଇଁ ନିମନ୍ତ୍ରଣ କରୁଛି । ଆମେ ସମସ୍ତେ ସର୍ଦ୍ଦାର ବଲ୍ଲଭଭାଇ ପଟେଲଙ୍କ ପୂଣ୍ୟ ସ୍ମରଣ କରି ମୁଁ ଯେଉଁ ଶପଥ ଆପଣମାନଙ୍କ ସମ୍ମୁଖରେ ପ୍ରସ୍ତୁତ କରୁଛି ଆପଣମାନେ ତାକୁ ଦୋହରାଇବେ ଏବଂ କେବଳ ବାଣୀରେ ନୁହେଁ ବରଂ ମନରେ ସଂକଳ୍ପ ଭାବେ ଧାରଣ କରିବେ । ଏହି ଭାବ ସହିତ ତାହାକୁ ଦୋହରାଇବେ । ଆପଣମାନେ ସମସ୍ତେ ଡାହାଣ ହାତ ଆଗକୁ କରି ମୋର ଏହି କଥାକୁ ଦୋହରାନ୍ତୁ – “ମୁଁ ସତ୍ୟ ଓ ନିଷ୍ଠାର ସହିତ ଶପଥ ନେଉଛି ଯେ ରାଷ୍ଟ୍ରର ଏକତା, ଅଖଣ୍ଡତା ଏବଂ ସୁରକ୍ଷାକୁ ବଜାୟ ରଖିବା ପାଇଁ ନିଜକୁ ସମର୍ପତ କରିବି ଏବଂ ମୋର ଦେଶବାସୀଙ୍କ ମଧ୍ୟରେ ଏହି ବାର୍ତ୍ତାର ପ୍ରସାର ପାଇଁ ମଧ୍ୟ ଭରପୁର ପ୍ରୟାସ କରିବି । ମୁଁ ଏହି ଶପଥ ଦେଶର ଏକତା ଭାବନା ସହିତ ଗ୍ରହଣ କରୁଛି ଯାହାକୁ କି ସର୍ଦ୍ଦାର ବଲ୍ଳଭଭାଇ ପଟେଲଙ୍କ ଦୂରଦର୍ଶିତା ଏବଂ କାର୍ଯ୍ୟ ଦ୍ୱାରା ସମ୍ଭବ କରାଯାଇ ପାରିଛି । ମୁଁ ମୋ ଦେଶର ଆଭ୍ୟନ୍ତରୀଣ ସୁରକ୍ଷା ସୁନିଶ୍ଚିତ କରିବା ପାଇଁ ନିଜର ଯୋଗଦାନ ପାଇଁ ସତ୍ୟ ଓ ନିଷ୍ଠାର ସହ ସଂକଳ୍ପ କରୁଛି ” । ଭାରତ ମାତା କି ଜୟ ଭାରତ ମାତା କି ଜୟ ଭାରତ ମାତା କି ଜୟ ଅନେକ ଅନେକ ଧନ୍ୟବାଦ
ବନ୍ୟା ପ୍ରଭାବିତ ରାଜ୍ୟମାନଙ୍କୁ ରିଲିଫ ଓ ଉଦ୍ଧାର କାର୍ଯ୍ୟରେ ସବୁ ପ୍ରକାର ସହାୟତା କରିବାକୁ ପ୍ରଧାନମନ୍ତ୍ରୀଙ୍କ ଆଶ୍ଵାସନା

ଭୀଷଣ ବନ୍ୟା ପ୍ରଭାବିତ ଉତ୍ତର ପ୍ରଦେଶ, ବିହାର, ଉତ୍ତରାଖଣ୍ଡ, ରାଜସ୍ଥାନ ଏବଂ ମଧ୍ୟପ୍ରଦେଶରେ ଉଦ୍ଧାର ଓ ସହାୟତା କାର୍ଯ୍ୟରେ ପୂର୍ଣ୍ଣ ସହଯୋଗ କରିବା ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଶ୍ୱାସନା ଦେଇଛନ୍ତି । ବନ୍ୟା ପ୍ରଭାବିତ ଲୋକମାନଙ୍କ ସୁରକ୍ଷା ଏବଂ ସୁସ୍ଥତା ପାଇଁ ସେ ପ୍ରାର୍ଥନା କରିବା ସହିତ ପରିସ୍ଥିତିରେ ଯଥାଶୀଘ୍ର ଉନ୍ନତି ଆସିବ ବୋଲି ଆଶା ବ୍ୟକ୍ତ କରିଛନ୍ତି। “ବନ୍ୟା ପ୍ରଭାବିତ ଉତ୍ତର ପ୍ରଦେଶ, ବିହାର, ଉତ୍ତରାଖଣ୍ଡ, ରାଜସ୍ଥାନ ଏବଂ ମଧ୍ୟପ୍ରଦେଶର ଲୋକମାନଙ୍କର ସୁରକ୍ଷା ଏବଂ ସୁସ୍ଥତା ପାଇଁ ମୁଁ ପ୍ରାର୍ଥନା କରୁଛି । ସ୍ୱରାଷ୍ଟ୍ର ମନ୍ତ୍ରୀ ଶ୍ରୀ ରାଜନାଥ ସିଂ ଜୀ ଅହରହ ବନ୍ୟା ପ୍ରଭାବିତ ଅଂଚଳର ସ୍ଥିତି ଉପରେ ନଜର ରଖୁଛନ୍ତି । ସେ ବନ୍ୟା ପ୍ରଭାବିତ ଏହି ପାଞ୍ଚଟି ରାଜ୍ୟର ମୁଖ୍ୟମନ୍ତ୍ରୀମାନଙ୍କ ସହିତ ଆଲୋଚନା କରି ଉଦ୍ଧାର ଓ ସହାୟତା କାର୍ଯ୍ୟର ଅଗ୍ରଗତି ସମୀକ୍ଷା କରିଛନ୍ତି । ଉଦ୍ଧାର ଏବଂ ସହାୟତା କାର୍ଯ୍ୟରେ କେନ୍ଦ୍ର ସରକାର ସଂପୂର୍ଣ୍ଣ ସହଯୋଗ କରିବେ । ମୋର ଆଶା ଯେ ପ୍ରଭାବିତ ଅଞ୍ଚଳରେ ଅତିଶୀଘ୍ର ସ୍ୱାଭାବିକ ସ୍ଥିତି ଫେରିଆସିବ” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଉତ୍ତରାଖଣ୍ଡ ମୁଖ୍ୟମନ୍ତ୍ରୀ ଭାବେ ଶପଥ ନେଇଥିବା ତ୍ରିବେନ୍ଦ୍ର ସିଂ ରାୱତଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରାଖଣ୍ଡର ମୁଖ୍ୟମନ୍ତ୍ରୀ ଭାବେ ଶପଥ ଗ୍ରହଣ କରିଥିବା ଶ୍ରୀ ତ୍ରିବେନ୍ଦ୍ର ସିଂ ରାୱତଙ୍କୁ ଶୁଭେଚ୍ଛା ଓ ଅଭିନନ୍ଦନ ଜଣାଇଛନ୍ତି । “ଆଜି ଶପଥ ଗ୍ରହଣ କରିଥିବା ଶ୍ରୀ ତ୍ରିବେନ୍ଦ୍ର ସିଂ ରାୱତ ଏବଂ ତାଙ୍କର ମନ୍ତ୍ରୀ ପରିଷଦର ସଦସ୍ୟମାନଙ୍କୁ ଅଭିନନ୍ଦନ । ମୁଁ ସ୍ଥିର ନିଶ୍ଚିତ ଯେ ସେମାନେ କଠିନ ପରିଶ୍ରମ କରିବେ ଏବଂ ଜନସାଧାରଣଙ୍କ ଆଶା ଆକାଂକ୍ଷା ପୂରଣ କରିବାରେ ସଫଳ ହେବେ । ଜନସାଧାରଣଙ୍କ ବିପୁଳ ସମର୍ଥନର ପ୍ରତିଦାନ ସ୍ୱରୂପ ଉତ୍ତରାଖଣ୍ଡର ନୂତନ ସରକାର ବିକାଶରେ ରେକର୍ଡ ସ୍ଥାପନ କରିବେ” ବୋଲି ପ୍ରଧାନମନ୍ତ୍ରୀ କହିଛନ୍ତି ।